IэщIагъэлIхэмкIэ къызэрагъэпэщ
«Къуажэ дохутыр» федеральнэ программэр гъэзэщIэнымкIэ Къэбэрдей-Балъкъэрым щапхъэфIхэр къегъэлъагъуэ. Апхуэдэу а Iуэхум хухаха ахъшэхэр яIэрыхьащ къуажэхэм щылэжьэну мурад зыщIа дохутыр ныбжьыщIэхэм. Дохутыр-мелуанырыбжэхэр яIэщ Iуащхьэмахуэ районым хыхьэ Эльбрус къуажэми.
2012 гъэм УФ-м и Президентым къыхилъхьауэ щыта «Къуажэ дохутыр» программэр хуэунэтIат IэщIагъэлI ныбжьыщIэхэр къуажэхэм лэжьапIэ IэнатIэкIэ къыщызэгъэпэщыным. IэщIагъэлIхэмкIэ нэсу къызэгъэпэща хъуртэкъым Къэбэрдей-Балъкъэрым и къуажэ пхыдзахэр. Абы къыхэкIыу КъБР-м и Iэтащхьэм республикэм Узыншагъэр хъумэнымрэ курортхэмкIэ и министерствэм пщэрылъ щищIауэ щытащ а программэм жыджэру хэтыну. Мы зэманым зи ныбжьыр илъэс 35-м нэмыса дохутыру 136-рэ къуажэ амбулаторэхэмрэ участкэ сымаджэщхэмрэ щолажьэ, абыхэм ящыщ дэтхэнэми я псэупIэр ирагъэфIэкIуэн папщIэ федеральнэ бюджетым къыхэкIыу сом мелуанрэ республикэ мылъкум щыщу сом мини 100-рэ яIэрыхьащ.
Эльбрус къуажэм дэт сымаджэщым нэгъабэ лэжьэн щыщIидзащ Ефэнды Сабинэ. Кърата ахъшэр зытрагъэкIуэдэнур гурыIуэгъуэ хъуащ унагъуэм сабий къахэхъуа иужь. «Си щхьэгъусэмрэ сэрэ дэ езым ди унэ диIэжкъым. Адэ-анэм я гъусэу дыпсэууэ аращ. Иджы дэ Iэмал диIэ хъуащ ди унэ зэдгъэпэщыну», — жеIэ Сабинэ.
Тырныауз къалэм щыщ Тебердиевэ Зайнаф интернатурэ нэужьым къуажэм щылэжьэну и мурадт. Абы щыгъуэм иджыри къуажэхэм щылажьэ IэщIагъэлI ныбжьыщIэхэр дэIыгъын программэр къыхалъхьатэкъым. Гъунэгъу къуажэм дэт сымаджэщыр IэщIагъэлIхэм зэрыхуэныкъуэр зыщIэ пщащэр тегушхуащ сэбэпынагъ нэхъыбэ къыщихьыну щIыпIэм и зэфIэкI щигъэлъэгъуэну. Абы зэрыжиIэмкIэ, псом нэхърэ нэхъыщхьэр сыма-джэм къыпхуищI дзыхьырщ, апхуэдэуи Iэмал имыIэу уи зэфIэкIым зэрыхэбгъэхъуэным сытым дежи ухущIэкъупхъэщ, сыт щхьэкIэ жыпIэмэ къуажэ дохутырым медицинэм и лъэныкъуэ псоми хищIыкIын хуейщ. «Къуажэ дохутыр» программэр къыхалъхьа иужь, абы зэрыхэтыну и тхылъхэр 2012 гъэм и пэщIэдзэм игъэхьэзыращ, ауэ кърата ахъшэр иджыри къигъэсэбэпакъым.
Эльбрус къуажэм и сыма-джэщым и дохутыр нэхъыщхьэ Курдановэ Аксанэ республикэм и Iэтащхьэм фIыщIэ хуещI федеральнэ программэр гъэзэщIа хъуныр и нэIэ зэрыщIигъэтым, абы гулъытэ зэрыхуищIым папщIэ. «Апхуэдэ Iуэху щхьэпэм и фIыщIэкIэ къуажэхэр IэщIагъэлIхэмкIэ къызэгъэпэща хъуащ. Къапщтэмэ, дохутыр ныбжьыщIэхэм я дежкIи абы мыхьэнэшхуэ иIэщ лэжьыгъэм и пIалъэ нэсу къащIа хъунымкIэ», — къыхигъэщащ абы.
Тарим Алисэ.
